‘Kreefstropers’ in nasionale park betrap(Foto: Tafelberg Nasionale Park/Facebook) Vier vermeende kreefstropers is die afgelope naweek in hegtenis geneem toe hulle met meer as 50 Weskus-krewe in die Tafelberg Nasionale Park betrap is. Dié inhegtenisnemings volg nadat SANParke ŉ klagte ontvang het oor ŉ motorboot wat nette in die Olifantsbos-beperkingsone gegooi het. Natuurbewaarders het saam met polisiebeamptes die klagte gaan ondersoek en op ŉ boot in die beperkingsone afgekom. Die polisie het die vaartuig aangekeer terwyl die verdagtes op die vaartuig probeer ontsnap het. Die nette is uit die water gehaal en die mans aan boord is in hegtenis geneem. Altesaam 40 Weskus-krewe is in hul besit gevind, asook 16 ondermaat krewe en ses nette. Die polisie het ook beslag gelê op die verdagtes se motorboot. Die verdagtes is aangekla van visvang in ŉ beskermde gebied en die besit van Weskus-krewe sonder ŉ permit. Hulle sal na verwagting binnekort in die hof verskyn. Frans van Rooyen, bestuurder van die Tafelberg Nasionale Park in Kaapstad, het die inhegtenisnemings verwelkom. “Ek wil dankie sê aan die bewaarders en hulle spanne, asook die wetstoepassingsowerhede wat ons mariene lewe ten alle tye beskerm.”